## Pravilnik o načinu vođenja registra godišnjih financijskih izvještaja, te načinu primanja i postupku provjere potpunosti i točnosti godišnjih financijskih izvještaja i godišnjih izvješća

### NN 39/2008 (4.4.2008.), Pravilnik o načinu vođenja registra godišnjih financijskih izvještaja, te načinu primanja i postupku provjere potpunosti i točnosti godišnjih financijskih izvještaja i godišnjih izvješća

# MINISTARSTVO FINANCIJA

**1335**

Na temelju članka 35. stavka 2. točke 4. Zakona o računovodstvu (»Narodne
novine«, broj: 109/07, dalje u tekstu: Zakon), ministar financija donosi

## PRAVILNIK

### O NAČINU VOĐENJA REGISTRA GODIŠNJIH FINANCIJSKIH IZVJEŠTAJA, TE NAČINU PRIMANJA I POSTUPKU PROVJERE POTPUNOSTI I TOČNOSTI GODIŠNJIH FINANCIJSKIH IZVJEŠTAJA I GODIŠNJEG IZVJEŠĆA

1. DIO – OPĆE ODREDBE

Članak 1.

Ovim Pravilnikom propisuju se sadržaj i način vođenja Registra godišnjih
financijskih izvještaja (dalje u tekstu: Registar), način i rokovi dostave
dokumentacije, zaprimanje dokumentacije, javna objava, korištenje i pristup
dokumentaciji i podacima iz Registra, te zaštita i čuvanje dokumentacije i
podataka iz Registra.

Članak 2.

Registar je središnji izvor informacija o financijskome položaju i uspješnosti
poslovanja poduzetnika iz članka 2. stavka 2. Zakona (dalje u tekstu:
poduzetnici) i osoba iz članka 2. stavka 3. Zakona (dalje u tekstu: osobe).

2. DIO – SADRŽAJ I NAČIN VOĐENJA REGISTRA

SADRŽAJ REGISTRA

Članak 3.

(1) Registar sadrži standardne dokumente, nestandardne dokumente (dalje u
tekstu: dokumentacija) i podatke.
(2) Registar sadrži sljedeće vrste standardnih dokumenata:
1. bilancu,
2. račun dobiti i gubitka,
3. izvještaj o novčanom tijeku,
4. izvještaj o promjenama kapitala, i
5. izvještaj s dodatnim podacima za statističke i druge potrebe.
(3) Registar sadrži slijedeće vrste nestandardnih dokumenata:
1. bilješke uz godišnje financijske izvještaje i konsolidirane godišnje
financijske izvještaje,
2. godišnje izvješće,
3. izvješće revizora, odnosno mišljenje revizora,
4. odluku o prijedlogu raspodjele dobiti ili pokriću gubitka,
5. odluku o utvrđivanju godišnjega financijskog izvještaja, i
6. izjavu o neaktivnosti.
(4) Registar sadrži podatke iz pojedinih vrsta dokumenata i podatke generirane
za vođenje registra.

NAČIN VOĐENJA REGISTRA

Članak 4.

Registar se vodi u elektroničkom obliku.

3. DIO – NAČIN I ROKOVI DOSTAVE DOKUMENTACIJE

NAČIN DOSTAVE DOKUMENTACIJE

Članak 5.

(1) Dokumentacija se dostavlja u elektroničkom formatu i/ili na papiru.
(2) Svu dokumentaciju namijenjenu javnoj objavi poduzetnici Financijskoj
agenciji dostavljaju istovremeno.
(3) Iznimno od stavka 2. ovog članka istovremenom dostavom smatra se dostava
standardne dokumentacije putem internetskog servisa, a nestandardne
dokumentacije dostavom u poslovnu jedinicu Financijske agencije ili poštom.

OBLIK I FORMAT ZA DOSTAVU DOKUMENTACIJE

Članak 6.

(1) Oblik za dostavu standardne dokumentacije utvrđuje Financijska agencija i
objavljuje na svojoj internetskoj stranici.
(2) Osnovne podatke potrebne za obradu i vođenje dokumentacije (uključujući:
matični broj dodjeljen od Državnog zavoda za statistiku, naziv ili tvrtku
poduzetnika ili osobe i sl.) utvrđuje Financijska agencija i objavljuje kao
sastavni dio obrazaca.
(3) Obrasci za dostavu standardne dokumentacije na papiru mogu se preuzeti na
internetskim stranicama Financijske agencije ili kupiti u slobodnoj prodaji.
(4) Obrazac za dostavu standardne dokumentacije u elektroničkom obliku može se
preuzeti na internetskim stranicama i u poslovnim jedinicama Financijske
agencije.
(5) Elektronički format za dostavu standardne i nestandardne dokumentacije u
elektroničkom obliku utvrđuje Financijska agencija i objavljuje na svojoj
internetskoj stranici.

OVJERAVANJE DOKUMENTACIJE

Članak 7.

(1) Dokumentacija dostavljena u elektroničkom obliku potpisana naprednim
elektroničkim potpisom smatra se ovjerenom dokumentacijom.
(2) Uz dokumentaciju dostavljenu u elektroničkom obliku koja nije potpisana
naprednim elektroničkim potpisom potrebno je dostaviti i otisnutu referentnu
stranicu, ovjerenu (pečatom i potpisom) od osobe ovlaštene za zastupanje.
(3) Referentna stranica iz prethodnog stavka sastavni je dio obrasca za dostavu
u elektroničkom obliku.
(4) Standardnu dokumentaciju ovjerava (pečatom i potpisom) osoba ovlaštena za
zastupanje prema Zakonu i posebnim propisima.
(5) Nestandardnu dokumentaciju potpisuje osoba ovlaštena za njeno potpisivanje
sukladno Zakonu i posebnim propisima.

DOSTAVA DOKUMENTACIJE

Članak 8.

(1) Dokumentaciju se dostavlja u poslovnu jedinicu Financijske agencije ili
poštom na adresu poštanskog pretinca broj 606, 10002 Zagreb ili putem
internetskog servisa uz korištenje FINA e-kartice.
(2) Uvjeti za korištenje i za pristup internetskom servisu objavljeni su na
internetskoj stranici Financijske agencije.

SADRŽAJ DOKUMENTACIJE ZA PREDAJU ZA JAVNU OBJAVU

Članak 9.

(1) Veliki i srednji poduzetnici (članak 3. stavci 3., 4. i 5. Zakona)
Financijskoj agenciji dostavljaju: godišnji financijski izvještaj, izvješće
revizora (kad je to propisano posebnim propisom ili aktom), godišnje izvješće i
odluku o prijedlogu raspodjele dobiti ili pokriću gubitka (osim kad je ona
sastavni dio godišnjega financijskog izvještaja ili godišnjeg izvješća), te
odluku o utvrđivanju godišnjega financijskog izvještaja (kad je to propisano
posebnim propisom ili osnivačkim aktom).
(2) Mali poduzetnici (članak 3. stavak 2. Zakona) Financijskoj agenciji
dostavljaju: bilancu, račun dobiti i gubitka, bilješke uz financijske
izvještaje, mišljenje revizora (kad je to propisano posebnim propisom ili
aktom), odluku o prijedlogu raspodjele dobiti ili pokriću gubitka (osim kad je
ona sastavni dio godišnjega financijskog izvještaja), odluku o utvrđivanju
godišnjega financijskog izvještaja (kad je to propisano posebnim propisom ili
osnivačkim aktom).
(3) Poduzetnici obveznici konsolidacije Financijskoj agenciji dostavljaju:
dokumentaciju navedenu u stavku 1. ovoga članka osim odluke o prijedlogu
raspodjele dobiti ili pokriću gubitka.
(4) Poduzetnici koji tijekom poslovne godine nisu imali poslovnih događaja i u
poslovnim knjigama nemaju podatke o imovini i obvezama Financijskoj agenciji
dostavljaju izjavu o neaktivnosti.

ROKOVI ZA DOSTAVU DOKUMENTACIJE ZA POTREBE JAVNE OBJAVE

Članak 10.

(1) Dokumentaciju iz članaka 9. ovog Pravilnika Financijskoj agenciji
dostavljaju:
1. Poduzetnici u roku od 6 mjeseci od posljednjeg dana poslovne godine, i
2. Poduzetnici obveznici konsolidacije u roku od 9 mjeseci od posljednjeg dana
poslovne godine.
(2) U slučaju statusnih promjena, pokretanja stečajnog postupka ili pokretanja
postupka likvidacije poduzetnik Financijskoj agenciji dostavlja dokumentaciju
prema članku 20. Zakona u roku od 90 dana od dana nastanka statusne promjene,
pokretanja stečaja ili pokretanja postupka likvidacije.
(3) Poduzetnici iz prethodnog stavka sastavljaju godišnje financijske izvještaje
sa stanjem na dan koji je prethodio danu upisa statusne promjene, pokretanja
stečajnog postupka ili pokretanja postupka likvidacije.
(4) Poduzetnici nad kojima je pokrenut postupak likvidacije Financijskoj
agenciji dostavlja u roku od 90 dana od dana pokretanja postupka likvidacije
početno likvidacijsko izvješće.

SADRŽAJ DOKUMENTACIJE ZA PREDAJU ZA STATISTIČKE I DRUGE POTREBE

Članak 11.

(1) Poduzetnici i osobe dostavljaju Financijskoj agenciji za statističke i druge
potrebe: bilancu, račun dobiti i gubitka i dodatne podatke za statističke i
druge potrebe sukladno odredbama Zakona.
(2) Poduzetnici i osobe kojima je poslovna godina jednaka kalendarskoj u računu
dobiti i gubitka koji podnose za statističke i druge potrebe iskazuju konačan
financijski rezultat.
(3) Iznimno od stavka 2. ovog članka, poduzetnici i osobe kojima se poslovna
godina razlikuje od kalendarske, podatke u bilanci, računu dobiti i gubitka i
dodatne podatke za statističke i druge potrebe prilagođavaju kalendarskoj
godini.
(4) Dokumentaciju iz stavka 1. moguće je obilježiti kao dokumentaciju za potrebe
javne objave sukladno članku 13. stavku 2. ovog Pravilnika.
(5) Poduzetnici koji predstavljaju matično društvo ne dostavljaju konsolidirani
godišnji financijski izvještaj za statističke i druge potrebe za skupinu u kojoj
su matično društvo.

ROKOVI ZA DOSTAVU DOKUMENTACIJE ZA STATISTIČKE I DRUGE POTREBE

Članak 12.

Poduzetnici i osobe dostavljaju dokumentaciju iz članaka 9. ovog Pravilnika
sukladno odredbama Zakona Financijskoj agenciji do 31. ožujka tekuće za
prethodnu kalendarsku godinu.

ISTOVREMENA DOSTAVA DOKUMENTACIJE ZA POTREBE JAVNE OBJAVE I STATISTIČKE I DRUGE
POTREBE

Članak 13.

(1) Poduzetnici koji do 31. ožujka tekuće godine Financijskoj agenciji dostave
dokumentaciju za potrebe javne objave, pod uvjetom da im je poslovna godina
jednaka kalendarskoj godini, obvezni su za statističke i druge potrebe dostaviti
i dodatne podatke.
(2) Poduzetnici kojima je poslovna godina jednaka kalendarskoj i nisu obvezni
revidirati godišnje financijske izvještaje, te za čije godišnje financijske
izvještaje nije propisana obveza donošenja odluke o utvrđivanju od strane
njihovih nadzornih tijela, mogu dokumentaciju podnesenu za statističke i druge
potrebe koristiti i za potrebe javne objave pod uvjetom da je to prilikom
predaje dokumentacije za statističke i druge potrebe posebno naznačeno.
(3) U slučaju iz stavka 2. ovog članka uz izvještaje za statističke i druge
potrebe poduzetnici dostavljaju i drugu dokumentaciju koju su na temelju Zakona
obvezni dostaviti za potrebe javne objave.

4. DIO – ZAPRIMANJE DOKUMENTACIJE

POTVRDA O PRIMITKU

Članak 14.

Financijska agencija na zahtjev izdaje potvrdu primitka dokumentacije za javnu
objavu odnosno za statističke i druge potrebe.

PROVJERA POTPUNOSTI I TOČNOSTI DOKUMENTACIJE

Članak 15.

(1) Provjera potpunosti dokumentacije provodi se u smislu provjere potpunosti
dostave svih potrebnih dokumenata sukladno Zakonu, osnovnih podataka iz članak
6. stavka 2. i ovjere u skladu s člankom 7. ovog Pravilnika.
(2) Provjera točnosti vrši se za standardnu dokumentaciju u smislu provjere
računskih operacija i logičkih kontrola. Standardna je dokumentacija točna ako
su zadovoljene sve računske i logičke kontrole navedene u propisanim obrascima.
(3) Provjeru potpunosti i točnosti izvršava službena osoba Financijske agencije
ovlaštena za obavljanje poslova Registra.

NEPOTPUNA ILI NETOČNA DOKUMENTACIJA

Članak 16.

(1) Ako Financijska agencija utvrdi da je dostavljena dokumentacija nepotpuna
neće ju zaprimiti uz obavijest o razlozima nezaprimanja.
(2) Ako dokumentacija nije u potpunosti dostavljena sukladno članku 5. stavku 3.
u propisanom roku za dostavu dokumentacije za javnu objavu smatra se da
dokumentacija nije podnesena.
(3) Ako Financijska agencija utvrdi netočnosti u standardnoj do­kumentaciji
obavijestit će podnositelja dokumentacije o netočnostima.
(4) Financijska agencija u roku od 15 dana obavještava poduzetnika ili osobu
preporučenom poštanskom pošiljkom s povratnicom ili na drugi pogodan način koji
ostavlja dokaz o dostavljenoj obavijesti i poziva da u roku od 8 dana od
primitka obavijesti dostavi točnu dokumentaciju.

ISPUNJAVANJE OBVEZE DOSTAVE DOKUMENTACIJE

Članak 17.

Poduzetnik je ispunio obvezu dostave dokumentacije radi javne objave, odnosno za
statističke i druge potrebe u roku ako je u Zakonskom roku dostavio Financijskoj
agenciji potpunu i točnu dokumentaciju i u slučaju iz članka 16. stavka 3. onda
kad prekorači Zakonom propisani rok za predaju dokumentacije, a dostavi istu u
roku iz članka 16. stavka 4.

Članak 18.

Financijska agencija obrađivat će za statističke i druge potrebe samo onu
dokumentaciju koja je potpuna i točna te zaprimljena u Zakonom propisanom roku.

5. DIO – JAVNA OBJAVA

Članak 19.

(1) Javno se objavljuje sljedeća dokumentacija:
1. godišnji financijski izvještaj, odnosno konsolidirani godišnji financijski
izvještaj,
2. izvješće revizora, odnosno mišljenje revizora,
3. godišnje izvješće, i
4. odluka o prijedlogu raspodjele dobiti ili pokriću gubitka.
(2) Godišnji financijski izvještaji malih poduzetnika objavljuju se u skraćenom
obliku. Iz bilance se objavljuju pozicije označene slovima i rimskim brojevima,
a iz računa dobiti i gubitka objavljuju se pozicije označene rimskim brojevima
utvrđene Pravilnikom o strukturi i sadržaju godišnjih financijskih izvještaja.

6. DIO – KORIŠTENJE I PRISTUP DOKUMENTACIJI I PODACIMA IZ REGISTRA

Članak 20.

Na internetskim stranicama Financijske agencije i Sudskog registra svima je bez
naknade omogućen uvid u javno objavljenu dokumentaciju.

Članak 21.

(1) Na temelju pismenog zahtjeva svatko može uz naknadu zatražiti presliku i/ili
ispis dokumentacije Registra.
(2) Izvadak je popis svih dokumenata koje je poduzetnik ili osoba dostavio
Registru.
(3) Naknada za preslik i/ili ispis dokumentacije Registra iz stavka 1. ovog
članka i izvadak iz stavka 2. ovog članka propisana je Pravilnikom o vrstama i
visini naknada Financijskoj agenciji za vođenje Registra godišnjih financijskih
izvještaja.
(4) Na temelju pismenog zahtjeva može se uz naknadu zatražiti ispis
individualnih i/ili agregiranih podataka u skladu s člankom 24. stavcima 3. i 4.
Zakona.
(5) Naknada za korištenje podataka iz stavka 4. ovog članka naplaćuje se prema
Cjeniku usluga Financijske agencije.

Članak 22.

(1) Dokumentacija iz članka 21. stavaka 1. i 4. ovog Pravilnika može se uz
pismeni zahtjev zatražiti osobno ili putem pošte u bilo kojoj poslovnoj jedinici
Financijske agencije ili putem elektroničke pošte.
(2) Bilanca, račun dobiti i gubitka, izvještaj o novčanom tijeku i izvještaj o
promjenama kapitala mogu se preuzeti i putem internetskog servisa.

Članak 23.

(1) Ispis dokumentacije namijenjene javnoj objavi može se zatražiti i preko
Sudskog registra.
(2) Dokumentacija namijenjena javnoj objavi dio je zbirke isprava Sudskog
registra koja se vodi u Financijskoj agenciji.

7. DIO – ZAŠTITA I ČUVANJE DOKUMENTACIJE I PODATAKA IZ REGISTRA

Članak 24.

(1) Mjere, sredstva i uvjete zaštite i osiguranja, te pohranjivanja
dokumentacije i podataka u Registru propisuje Uprava Financijske agencije.
(2) Mjere, sredstva i uvjeti zaštite i osiguranja smatraju se poslovnom tajnom i
za njihovu uporabu i rukovanje odgovaraju ovlaštene osobe u Financijskoj
agenciji.

8. DIO – PRIJELAZNE I ZAVRŠNE ODREDBE

Članak 25.

Ovaj Pravilnik stupa na snagu od dana objave u »Narodnim novinama«.

Klasa: 011-01/08-01/41
Urbroj: 513-11/08-1
Zagreb, 31. ožujka 2008.

Ministar financija
**Ivan Šuker**, v. r.

Pravilnik, NN 39/2008-1335
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)